CELEX: 32010D0581
Language: lv
Date: 2010-09-27 00:00:00
Title: 2010/581/ES: Padomes Īstenošanas lēmums ( 2010. gada 27. septembris ), ar ko Polijas Republikai atļauj ieviest īpašu pasākumu, atkāpjoties no 26. panta 1. punkta a) apakšpunkta un 168. panta Direktīvā 2006/112/EK par kopējo pievienotās vērtības nodokļa sistēmu

30.9.2010   
            
            
               LV
            
            
               Eiropas Savienības Oficiālais Vēstnesis
            
            
               L 256/24
            
         PADOMES ĪSTENOŠANAS LĒMUMS
   (2010. gada 27. septembris),
   ar ko Polijas Republikai atļauj ieviest īpašu pasākumu, atkāpjoties no 26. panta 1. punkta a) apakšpunkta un 168. panta Direktīvā 2006/112/EK par kopējo pievienotās vērtības nodokļa sistēmu
   (2010/581/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 291. panta 2. punktu,
   ņemot vērā Padomes Direktīvu 2006/112/EK (2006. gada 28. novembris) par kopējo pievienotās vērtības nodokļa sistēmu (1) un jo īpaši tās 395. panta 1. punktu,
   ņemot vērā Eiropas Komisijas priekšlikumu,
   tā kā:
   
               (1)
            
            
               Vēstulē, kas 2009. gada 16. novembrī reģistrēta Komisijas Ģenerālsekretariātā, Polija lūdza atļauju ieviest īpašu pasākumu, ar ko atkāpjas no Direktīvas 2006/112/EK noteikumiem par tiesībām atskaitīt priekšnodokli (“īpašais pasākums”).
            
         
               (2)
            
            
               Saskaņā ar Direktīvas 2006/112/EK 395. panta 2. punkta otro daļu Komisija 2009. gada 14. decembra vēstulē informēja pārējās dalībvalstis par Polijas pieprasījumu. Komisija 2009. gada 17. decembra vēstulē paziņoja Polijai, ka tās rīcībā ir visa informācija, ko tā uzskata par vajadzīgu, lai izvērtētu pieprasījumu.
            
         
               (3)
            
            
               Polija piemēro PVN atskaitīšanas ierobežojumu pasažieru automobiļiem. Daži mehāniskie transportlīdzekļi, izņemot pasažieru automobiļus, pēc konstrukcijas ir vienlīdz piemēroti izmantošanai privātām vajadzībām un darījumdarbības vajadzībām.
            
         
               (4)
            
            
               Pašlaik, ja nodokļu maksātājs vēlas izmantot privātām vajadzībām transportlīdzekli, kas nav pasažieru automobilis, par kura pirkšanu, iegādi Kopienā, importu, nomu vai īri priekšnodoklis ir atskaitīts pilnā apjomā vai daļēji, tam jāatskaita aprēķinātais PVN (no realizācijas) par tādu izmantošanu. Tomēr nodokļu maksātājam ir grūti precīzi noteikt izmantošanu privātām vajadzībām, un nodokļu iestādēm – to uzraudzīt.
            
         
               (5)
            
            
               Lai vienkāršotu pievienotās vērtības nodokļa (PVN) iekasēšanas procedūru un novērstu nodokļu nemaksāšanu vai izvairīšanos no nodokļu maksāšanas, Polija lūdz atkāpi, lai līdz 60 % ierobežotu tiesības atskaitīt PVN par tādu mehānisko transportlīdzekļu pirkšanu, iegādi Kopienā, importu, nomu vai īri, kuri nav pasažieru automobiļi un kurus var izmantot gan darījumdarbībām, gan privātām vajadzībām, nepārsniedzot PLN 6 000, kas ir paredzēts, lai novērstu pārmērīgu PVN atskaitīšanu par luksusa automašīnām, kuras, visticamāk, izmantos privātām vajadzībām. Pēc tam nodokļa maksātājam vairs nebūs jāatskaita aprēķinātais PVN (no realizācijas) par transportlīdzekļa izmantošanu privātām vajadzībām.
            
         
               (6)
            
            
               Īpašais pasākums būtu jāpiemēro tikai mehāniskajiem transportlīdzekļiem, izņemot pasažieru automobiļus, kuru maksimālā kravnesība pārsniedz 500 kg un maksimālais svars ir 3,5 tonnas. Atkāpe neattiecas uz transportlīdzekļiem, kas paredzēti īpašu funkciju veikšanai, piemēram, transportlīdzekļiem, kas nodrošina palīdzību uz ceļiem, katafalkiem un iekraušanas transportlīdzekļiem, kā arī atkārtotai pārdošanai vai nomai paredzētiem transportlīdzekļiem.
            
         
               (7)
            
            
               Atļaujai vajadzētu būt spēkā ierobežotu laikposmu, un tāpēc tai būtu jāzaudē spēks 2013. gada 31. decembrī. Ņemot vērā līdz minētajam datumam gūto pieredzi, var novērtēt, vai atkāpe joprojām ir pamatota.
            
         
               (8)
            
            
               Atkāpe neatstāj negatīvu ietekmi uz Savienības pašu resursiem, ko veido pievienotās vērtības nodoklis,
            
         IR PIEŅĒMUSI ŠO LĒMUMU.
   1. pants
   Atkāpjoties no Direktīvas 2006/112/EK 168. panta, Polijas Republikai atļauj līdz 60 % ierobežot tiesības atskaitīt PVN par mehānisko transportlīdzekļu, izņemot pasažieru automobiļu, pirkšanu, iegādi Kopienas iekšienē, importu, nomu vai īri, nepārsniedzot PLN 6 000.
   Šis ierobežojums attiecas tikai uz mehāniskajiem transportlīdzekļiem, izņemot pasažieru automobiļus, kuru maksimālā atļautā kravnesība pārsniedz 500 kg un maksimālais svars ir 3,5 tonnas.
   2. pants
   Šā lēmuma 1. pantu nepiemēro šādu kategoriju transportlīdzekļiem:
   
               a)
            
            
               atkārtotai pārdošanai, nomai vai īrei paredzētiem transportlīdzekļiem;
            
         
               b)
            
            
               transportlīdzekļiem, kurus saskaņā ar kritērijiem, kas noteikti fiskālajos noteikumos, var uzskatīt par kravu pārvadāšanai paredzētiem transportlīdzekļiem;
            
         
               c)
            
            
               īpašu funkciju veikšanai paredzētiem transportlīdzekļiem;
            
         
               d)
            
            
               vismaz 10 personu pārvadāšanai, ieskaitot vadītāju, paredzētiem transportlīdzekļiem.
            
         3. pants
   Atkāpjoties no Direktīvas 2006/112/EK 26. panta 1. punkta a) apakšpunkta, Polijas Republikai atļauj neuzskatīt par pakalpojumu sniegšanu par atlīdzību to, ka nodokļa maksātājs savām vai sava personāla privātajām vajadzībām vai, plašākā nozīmē, citiem mērķiem nekā savas saimnieciskās darbības vajadzībām izmanto transportlīdzekli, uz kuru attiecas šā lēmuma 1. pantā minētais ierobežojums.
   4. pants
   Šis lēmums stājas spēkā tā paziņošanas dienā.
   Tas zaudē spēku 2013. gada 31. decembrī.
   5. pants
   Šis lēmums ir adresēts Polijas Republikai.
   
      Briselē, 2010. gada 27. septembrī
      
         
            Padomes vārdā –
         
            priekšsēdētājs
         
         K. PEETERS
      
   
   
      (1)  OV L 347, 11.12.2006., 1. lpp.